

Gradsko vijeće

KLASA: 402-09/21-01/10

URBROJ:2186/18-02/1-21-2

Ludbreg, 10. rujna 2021.

Na temelju članka 14. stavka 7. Zakona o regionalnom razvoju Republike Hrvatske (NN RH br. 147/2014, 123/17 i 118/18) i članka 34. Statuta Grada Ludbrega („Službeni vjesnik Varaždinske županije“ br. 12/2021), Gradsko vijeće Grada Ludbrega na 3. sjednici, održanoj 10. rujna 2021. godine donosi sljedeću

# O D L U K U

**o davanju pozitivnog mišljenja o ulasku u obuhvat većeg**

**urbanog područja Grada Varaždina**

Članak 1.

Daje se pozitivno mišljenje o ulasku Grada Ludbrega u obuhvat većeg urbanog području Grada Varaždina, kao sjedišta urbanog područja.

Članak 2.

Veće urbano područje Grada Varaždina formira se zbog mogućnosti korištenja sredstava namijenjenih održivom urbanom razvoju putem integriranih teritorijalnih ulaganja (ITU mehanizam) u financijskom razdoblju 2021.-2027.

Članak 3.

Ova odluka stupa na snagu prvog dana od dana objave u "Službenom vjesniku Varaždinske županije".

**Predsjednik**

**Gradskog vijeća:**

**Darko Jagić**

# Obrazloženje Odluke

Prema važećem zakonodavnom okviru i praksi Europske unije, ITU mehanizmi (integrirana teritorijalna ulaganja) od velikog su značaja za razvoj, ponajprije urbanih područja Europske unije. Njegov je osnovni cilj promicanje održivog urbanog razvoja, jačanje uloge gradova kao pokretača gospodarskog razvoja i suradnje između jedinica lokalne i regionalne samouprave te razvoj administrativnih kapaciteta gradova. Projekti i programi se preko ITU mehanizma mogu financirati iz tri različita fonda: Europskog fonda za regionalni razvoj, Kohezijskog fonda te Europskog socijalnog fonda.

Pristupanje većem urbanom području Grada Varaždina omogućuje prijavu projekata i programa preko ITU mehanizma, sukladno zajedničkoj Strategiji teritorijalnog razvoja 2021.-2027. Prema najavama, u sljedećem proračunskom razdoblju Europske unije između 6 i 10 posto ukupnih financijskih sredstva namijenjenih financiranju svih projekata i programa, ići će preko ITU mehanizma. Za ta sredstva moći će aplicirati samo ITU područja, odnosno JLS-ovi koji se nalaze u ITU područjima, urbanim aglomeracijama i veći urbanim područjima.

Sukladno odredbama članka 14. Zakona o regionalnom razvoju Republike Hrvatske (NN 147/14, 123/17, 118/18), veća urbana područja definirana su kao gradovi koji na razini jedinica lokalne samouprave imaju više od 35.000,00 stanovnika, a nisu uključeni u urbane aglomeracije. Grad Varaždin sa okolnim područjem predstavlja veće urbano središte s obzirom da, prema službenom Popisu stanovništva, kućanstva i stanova 2011. u Republici Hrvatskoj objavljenom na stranicama Državnog zavoda za statistiku, Grad Varaždin sa okolnim područjima ima 46.946 stanovnika.

Temeljem Odluke Ministarstva regionalnog razvoja i fondova Europske unije, kojom se Grad Varaždin s okolnim područjem utvrđuje područjem za moguće proširenje provedbe mehanizma integriranih teritorijalnih ulaganja u financijskom razdoblju 2021.-2027., a koja čini prilog ovom obrazloženju, poziva se Grad Ludbreg da pristupi većem urbanom području Grada Varaždina.

Uključivanjem Grada Ludbrega u veće urbano područje ostvarila bi se platforma koja bi omogućila javnom, poslovnom i civilnom sektoru povlačenje sredstva iz tematski različitih EU fondova, a što omogućava veći iznos financijskih sredstava te mogućnost prijave na veći broj natječaja.

Sukladno odredbama članka 37. Poslovnika Gradskog vijeća Grada Ludbrega (Službeni vjesnik Varaždinske županije broj 12/21) , gradonačelnik Grada Ludbrega, kao ovlašteni predlagatelj, podnosi ovu Odluku na raspravu i usvajanje Gradskom vijeću Grada Ludbrega.